《十一月十三日胥江汎月旋舸登城归咏》
明代·皇甫汸

寒江湛澄澈，华月辉相鲜。乘流载尊俎，泻影发楼船。

翠巘合杳霭，兰皋带长烟。万艘杂灯火，千门纷管弦。

飞盖揽崇堞，辍棹回前川。曾经故宫里，为照荒台边。

情非乌栖夜，迹是鹿游年。登高与临水，行乐并悽然。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。